Berlingske Media ønsker at omstille sig til en digital fremtid – med færre medarbejdere. Linda Kastrup/Scanpix

”Jeg er klar over, at det er nogle behagelige rekreative faciliteter vi har fået på taget.”

Sådan lyder indledningen på en besked fra HR-direktør Mads H. Rønnov-Jessen til Berlingske Medias medarbejdere i Pilestræde i dag.

”Men det er selvfølgelig ikke acceptabelt, at de benyttes til indtag af ulovlige euforiserende stoffer. Indtag af euforiserende stoffer på arbejdspladsen vil føre til alvorlige sanktioner og evt. politianmeldelse, hvis det opdages,” skriver han.

Lort i kælderen

Men der er ikke kun problemer på øverste etage i Pilestræde, fremgår det af e-mailen. Også i kælderen har man netop gjort et interessant fund – nemlig afføring.

Det får denne kommentar med på vejen af Mads H. Rønnov-Jessen.

”Jeg skal ikke kunne sige, om dette har en sammenhæng med ovenstående (indtagelsen af stoffer, red.), men nogen har defækeret i vores cykelkælder. Forretningerne i Pilestræde har også adgang til kælderen, så jeg håber ikke det er nogen her fra huset,” skriver han.

Ikke omtalt i personalebogen

HR-direktøren forklarer videre i e-mailen, at det ikke er en adfærd, som ”vi kunne forestille os da vi skrev vores personalepolitik, men det er selvfølgelig ikke i orden”.

Der er ifølge Mads H. Rønnov-Jessen ingen planer om at opstille et stativ med hundeposer i kælderen.

”Så jeg vil opfordre til, at man i stedet benytter toiletterne,” skriver han.

»For ulækkert«

Mads H. Rønnov-Jessen siger til journalisten.dk, at han sendte meddelelsen ud for at slå de personalepolitiske regler fast.

»Jeg kan have fornemmelsen af, at nogle har den opfattelse, at indtagelse af ulovlig substanser er noget mellem dem og loven. Men der skal man huske på, at når der er virksomhed involveret, kan det også få personalemæssige konsekvenser. Så det er en indskærpelse af reglerne.«

Han siger, at fundet af stoffet ikke hænger sammen med, at der blev festet på tagterrassen i går, for der var ham bekendt ikke nogen fest.

Omkring fundet af afføring i kælderen siger han, at det dels er kuriøst, »men simpelthen også for ulækkert«.

»Men kan diskutere, om vi skulle have slået de to meddelelser sammen i én. Men nu gør vi det, fordi det er fredag,« siger Mads H. Rønnov-Jessen.

Indtil videre har ingen meldt sig frivilligt.

»Men det havde jeg nu heller ikke forventet,« forklarer han muntert.